Covid-19: Die getalle begin afneem – MkhizeWerkers in beskermingspakke berei ŉ kis voor met die liggaam van iemand wat vermoedelik aan Covid-19 gesterf het. (Foto: Achmad Ibrahim, AP) Die minister van gesondheid het Woensdagoggend ŉ relatief positiewe beeld geskets van die huidige situasie wat Covid-19 in Suid-Afrika betref. Zweli Mkhize het tydens ŉ virtuele vergadering verwys na data wat sy departement ingewin het oor die aantal Covid-19-gevalle wat sedert Maart in verskeie provinsies aangemeld is. Hieruit wil dit voorkom of die aantal nuwe gevalle in verskeie provinsies reeds begin afneem het. Dit terwyl alle provinsies steeds genoeg hospitaalbeddens het en die koers waarteen mense weens die virus omkom, ook afgeneem het. Luidens dié data het die Wes-Kaap, die Oos-Kaap en Gauteng reeds ŉ hoogtepunt bereik wat die getal nuwe daaglikse gevalle betref, en neem dit al ten minste die afgelope drie weke stelselmatig af. Dit wil egter voorkom of die gevalle in KwaZulu-Natal nou skerper begin toeneem. Dié provinsie het tans 85 986 gevalle en dit word verwag dat dit binnekort meer sal wees as in die Wes-Kaap, waar 97 261 mense tot dusver positief getoets het. “Ons is versigtig optimisties dat ons die piek in die meeste dele van die land bereik het, maar dit is eintlik nog te vroeg om met sekerheid te kan sê. Ons is ook bang dat sodra ons alle regulasies ophef en ophou om die basiese gesondheidsmaatreëls toe te pas, die getalle weer vinnig sal begin toeneem,” het Mkhize gesê. (Argieffoto: SJ Objio/Unsplash.) Hy sê sy departement het aanvanklik gedink dat die afname in aantal daaglikse toetse wat uitgevoer word, kon bydra tot die afname in gevalle. “As ons egter kyk na die aantal opnames in hospitale, is dit duidelik dat daar inderdaad minder mense is wat Covid-19 aansteek.” Suid-Afrika het Donderdag minder as 20 000 Covid-19-toetse uitgevoer, in vergelyking met sowat 50 000 toetse twee weke gelede. Mkhize het ook gesê dat Suid-Afrika se getalle vir toetsing goed met dié van die res van die wêreld vergelyk. Mkhize het verder daarop gewys dat Suid-Afrika nog nie sy kapasiteit vir hospitaalbeddens in enige van die provinsies bereik het nie en tans ŉ afname sien in die aantal mense wat weens Covid-19 in hospitale opgeneem word. “Daar is nie ŉ gebied waar ons geen plek vir hospitaalpasiënte het nie. Ons kan nou bevestig dat die aantal Covid-19-gevalle, opnames in hospitale en selfs sterftes minder is as wat ons aanvanklik verwag het.” Die minister is ook positief oor die afname in die aantal Covid-19-verwante sterftes in hospitale se intensiewe eenhede. “Volgens verskeie studies het dié getal met tussen 25% en 40% afgeneem sedert die middel deksametasoon in Junie in hospitale aangewend is. “Die sterftekoers in intensiewe sorgeenhede is ook heelwat minder as die 80% wat aan die begin van die pandemie aangeteken is.” Mkhize het hom ook uitgespreek oor berigte dat gesondheidswerkers siek word en selfs sterf weens ŉ tekort aan persoonlike beskermingstoerusting vir dié werkers. “Verskeie vakbonde het reeds hul ontevredenheid hieroor gelig en ons is veral bekommerd oor berigte dat ŉ dokter by die Dr. George Mukhari-hospitaal [in Pretoria] dood is weens ŉ gebrek aan dié produkte. Die departement ondersoek tans die geval.” In dieselfde asem het Maroela Media Dinsdag berig oor persoonlike beskermingstoerusting wat die regering in Julie aan die Kubaanse regering geskenk het.